**In zori**

*Roxana.c*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cresc suliți de lumină rând pe rând

sub chipul lunii limpede și sferic

iar noaptea-și strânge vălurile blând

cu degete subțiri de întuneric.

Orașul încă tace amorțit.

Pe stradă trec năluci spre nu-știu-unde

și parcă-o clipă timpul a murit

cu limba-nțepenită-ntre secunde.

E liniște, la fel ca-n prima zi

când își vorbeau doar frunzele și vântul,

când nu erau războaie, agonii...

însă aud cum bântuie pământul

sirena unui tren, lamento lung

chemând cotidienele rutine

iar eu visez că dorm și nu ajung

și las să plece trenul fără mine.